CELEX: 32017D0499
Language: el
Date: 2017-03-17 00:00:00
Title: Εκτελεστική απόφαση (ΕΕ) 2017/499 της Επιτροπής, της 17ης Μαρτίου 2017, σχετικά με τη σύσταση της ευρωπαϊκής υποδομής ηλεκτρονικής επιστήμης και τεχνολογίας για την έρευνα στον τομέα της βιοποικιλότητας και των οικοσυστημάτων — Κοινοπραξία Ευρωπαϊκής Ερευνητικής Υποδομής (ΚΕΕΥ LifeWatch) [κοινοποιηθείσα υπό τον αριθμό C(2017) 1648] (Κείμενο που παρουσιάζει ενδιαφέρον για τον ΕΟΧ )

22.3.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 76/35
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/499 ΤΗΣ ΕΠΙΤΡΟΠΉΣ
   της 17ης Μαρτίου 2017
   σχετικά με τη σύσταση της ευρωπαϊκής υποδομής ηλεκτρονικής επιστήμης και τεχνολογίας για την έρευνα στον τομέα της βιοποικιλότητας και των οικοσυστημάτων — Κοινοπραξία Ευρωπαϊκής Ερευνητικής Υποδομής (ΚΕΕΥ LifeWatch)
   
      
         [κοινοποιηθείσα υπό τον αριθμό C(2017) 1648]
      
   
   (Τα κείμενα στην ολλανδική, γαλλική, ελληνική, ιταλική, πορτογαλική, ρουμανική, σλοβενική και ισπανική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (1), και ιδίως το άρθρο 6 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Το Βέλγιο, η Ελλάδα, η Ισπανία, η Ιταλία, οι Κάτω Χώρες, η Πορτογαλία, η Ρουμανία και η Σλοβενία ζήτησαν από την Επιτροπή να συστήσει την ευρωπαϊκή υποδομή ηλεκτρονικής επιστήμης και τεχνολογίας για την έρευνα στον τομέα της βιοποικιλότητας και των οικοσυστημάτων — κοινοπραξία ευρωπαϊκής ερευνητικής υποδομής (ΚΕΕΥ LifeWatch). Συμφώνησαν ότι η Ισπανία θα είναι το κράτος μέλος υποδοχής της ΚΕΕΥ LifeWatch.
            
         
               (2)
            
            
               Η Επιτροπή αξιολόγησε το αίτημα σύμφωνα με το άρθρο 5 παράγραφος 2 του κανονισμού (ΕΚ) αριθ. 723/2009 και κατέληξε στο συμπέρασμα ότι πληροί τις απαιτήσεις που προβλέπει ο εν λόγω κανονισμός.
            
         
               (3)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 20 του κανονισμού (ΕΚ) αριθ. 723/2009,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Συστήνεται η ευρωπαϊκή υποδομή ηλεκτρονικής επιστήμης και τεχνολογίας για την έρευνα στον τομέα της βιοποικιλότητας και των οικοσυστημάτων — κοινοπραξία ευρωπαϊκής ερευνητικής υποδομής, ονομαζόμενη «ΚΕΕΥ LifeWatch».
   2.   Τα ουσιώδη στοιχεία του καταστατικού της ΚΕΕΥ LifeWatch παρατίθενται στο παράρτημα.
   Άρθρο 2
   Η παρούσα απόφαση απευθύνεται στο Βασίλειο του Βελγίου, στην Ελληνική Δημοκρατία, στο Βασίλειο της Ισπανίας, στην Ιταλική Δημοκρατία, στο Βασίλειο των Κάτω Χωρών, στην Πορτογαλική Δημοκρατία, στη Ρουμανία και στη Δημοκρατία της Σλοβενίας.
   
      Βρυξέλλες, 17 Μαρτίου 2017.
      
         
            Για την Επιτροπή
         
         Carlos MOEDAS
         
            Μέλος της Επιτροπής
         
      
   
   
      (1)  ΕΕ L 206 της 8.8.2009, σ. 1.
   
      ΠΑΡΑΡΤΗΜΑ
      
         ΟΥΣΙΩΔΗ ΣΤΟΙΧΕΙΑ ΤΟΥ ΚΑΤΑΣΤΑΤΙΚΟΥ ΤΗΣ ΚΕΕΥ LIFEWATCH
      
      
         Τα άρθρα και οι παράγραφοι των άρθρων του καταστατικού της ΚΕΕΥ LifeWatch που παρατίθενται κατωτέρω περιλαμβάνουν τα ουσιώδη στοιχεία σύμφωνα με το άρθρο 6 παράγραφος 3 του κανονισμού (ΕΚ) αριθ. 723/2009 του Συμβουλίου.
      
      Άρθρο 2
      Καθήκοντα και δραστηριότητες, συνιστώσες της ΚΕΕΥ
      1.   Κύριο καθήκον της ΚΕΕΥ LifeWatch είναι η δημιουργία και λειτουργία της υποδομής και των συστημάτων πληροφοριών που απαιτούνται για την κινητοποίηση και την ενοποίηση δεδομένων και αλγορίθμων για την έρευνα στον τομέα της βιοποικιλότητας και των οικοσυστημάτων, συμπεριλαμβανομένης της ενίσχυσης της κατανόησης, των διασυνδέσεων και των συνεργειών με άλλες κοινωνικές προκλήσεις, όπως η προσαρμογή στην κλιματική αλλαγή και ο μετριασμός των επιπτώσεών της, καθώς και για την παροχή ικανοτήτων ανάλυσης.
      2.   Για τον σκοπό αυτό, η ΚΕΕΥ LifeWatch αναλαμβάνει και συντονίζει πληθώρα δραστηριοτήτων στις οποίες περιλαμβάνονται, μεταξύ άλλων, οι ακόλουθες:
      
                  α)
               
               
                  Η λειτουργία αποκεντρωμένης ερευνητικής υποδομής η οποία θα περιλαμβάνει ικανότητες που διευκολύνουν την κινητοποίηση δεδομένων βιοποικιλότητας με βάση τη ζήτηση· η ολοκληρωμένη πρόσβαση σε αποκεντρωμένες πηγές δεδομένων· η παροχή υπηρεσιών για την αναζήτηση, ανάλυση, μοντελοποίηση και απεικόνιση δεδομένων· η διαδικτυακή και η επιτόπια υποστήριξη χρηστών· και τα ψηφιακά περιβάλλοντα για επιστημονική συνεργασία και πειραματισμό.
               
            
                  β)
               
               
                  Η παροχή στήριξης και η συνεργασία με εθνικές και διεθνείς εγκαταστάσεις, βάσει συμφωνιών επιπέδου υπηρεσιών, όσον αφορά την κινητοποίηση και την κοινοχρησία δεδομένων· η υπολογιστική ικανότητα· και η ανάπτυξη νέων ικανοτήτων υποδομής, συμπεριλαμβανομένης της διερεύνησης ρόλου διαμεσολαβητή για τον συντονισμό των απαιτήσεων και των σχεδίων παράδοσης μεταξύ εθνικών και διεθνών εγκαταστάσεων, ιδρυμάτων και οργανισμών, εφόσον το ζητήσουν.
               
            
                  γ)
               
               
                  Η ανάπτυξη ικανότητας με στόχο την προώθηση νέων ευκαιριών για επιστημονική ανάπτυξη μεγάλης κλίμακας· η εξασφάλιση της ταχύτερης λήψης δεδομένων με τη χρήση νέων τεχνολογιών· η υποστήριξη της λήψης αποφάσεων με βάση τις γνώσεις για τη διαχείριση της βιοποικιλότητας και των οικοσυστημάτων· και η υποστήριξη προγραμμάτων κατάρτισης.
               
            
                  δ)
               
               
                  Η διατήρηση ικανότητας για την αναβάθμιση της ερευνητικής υποδομής, την καινοτομία και την αξιοποίηση των γνώσεων και της τεχνολογίας, καθώς και για την ανάπτυξη νέων ικανοτήτων ανάλυσης.
               
            
                  ε)
               
               
                  Η ανάληψη οποιωνδήποτε άλλων καθηκόντων που συνδέονται στενά με τις προαναφερόμενες δραστηριότητες και ενδέχεται να αποφασιστούν από τη γενική συνέλευση.
               
            Άρθρο 1
      Όνομα, έδρα, τόπος και γλώσσα εργασίας
      1.   Ιδρύεται ευρωπαϊκή υποδομή ηλεκτρονικής επιστήμης και τεχνολογίας για την έρευνα στον τομέα της βιοποικιλότητας και των οικοσυστημάτων — κοινοπραξία ευρωπαϊκής ερευνητικής υποδομής, εφεξής αναφερόμενη ως «ΚΕΕΥ LifeWatch», η οποία συγκροτείται υπό μορφή κοινοπραξίας ευρωπαϊκής ερευνητικής υποδομής (ΚΕΕΥ) δυνάμει του κανονισμού (ΕΚ) αριθ. 723/2009.
      3.   Η καταστατική έδρα της ΚΕΕΥ LifeWatch βρίσκεται στη Σεβίλλη, στο Βασίλειο της Ισπανίας (εφεξής αναφερόμενο ως κράτος μέλος υποδοχής).
      Άρθρο 18
      Διάρκεια
      Η ΚΕΕΥ LifeWatch ιδρύεται για απεριόριστο χρονικό διάστημα.
      Άρθρο 19
      Διάλυση και αφερεγγυότητα
      1.   Η απόφαση για τη διάλυση της ΚΕΕΥ LifeWatch λαμβάνεται με ειδική πλειοψηφία της γενικής συνέλευσης.
      2.   Χωρίς αδικαιολόγητη καθυστέρηση και σε κάθε περίπτωση εντός 10 ημερών από την έκδοση της απόφασης διάλυσης της ΚΕΕΥ LifeWatch, η ΚΕΕΥ LifeWatch κοινοποιεί την απόφαση στην Ευρωπαϊκή Επιτροπή.
      3.   Έπειτα από την έκδοση της απόφασης διάλυσης της ΚΕΕΥ LifeWatch το εκτελεστικό συμβούλιο, ενεργώντας σύμφωνα με τη νομοθεσία της δικαιοδοσίας του κράτους μέλους υποδοχής, προβαίνει στις απαιτούμενες ρυθμίσεις για την εκκαθάριση των στοιχείων ενεργητικού και των δραστηριοτήτων της, τηρουμένων των ακόλουθων αρχών:
      
                  α)
               
               
                  Όλα τα στοιχεία υλικής υποστήριξης που έχει διαθέσει το μέλος υποδοχής κοινής εγκατάστασης ή αποκεντρωμένου κέντρου επιστρέφονται.
               
            
                  β)
               
               
                  Όλα τα λοιπά στοιχεία ενεργητικού χρησιμοποιούνται για την κάλυψη των υποχρεώσεων της ΚΕΕΥ LifeWatch και των δαπανών που συνδέονται με τη διάλυσή της. Τυχόν οικονομικό πλεόνασμα κατανέμεται μεταξύ των υφιστάμενων μελών κατά τον χρόνο διάλυσης κατ' αναλογία των συνολικών βασικών χρηματοδοτικών συνεισφορών που πραγματοποίησαν από την έναρξη λειτουργίας της ΚΕΕΥ LifeWatch.
               
            
                  γ)
               
               
                  Όσον αφορά τις συνεισφορές σε είδος και άλλες μορφές συνεισφορών, κατόπιν έγκρισης από τη γενική συνέλευση και στο μέτρο του εφικτού, το εκτελεστικό συμβούλιο μπορεί να μεταβιβάσει δραστηριότητες και τεχνογνωσία της ΚΕΕΥ LifeWatch σε ιδρύματα με παρεμφερείς στόχους. Σε περίπτωση που δεν υπάρχουν αντίστοιχα ιδρύματα, τα στοιχεία ενεργητικού, εκτός από το οικονομικό πλεόνασμα, τα οποία απομένουν μετά την αποπληρωμή των χρεών της ΚΕΕΥ LifeWatch κατανέμονται μεταξύ των μελών κατ' αναλογία των συσσωρευμένων ετήσιων συνεισφορών τους, εκτός εάν προβλέπεται διαφορετικά βάσει των συμφωνιών επιπέδου υπηρεσιών. Όπου είναι δυνατόν, τα στοιχεία ενεργητικού κατανέμονται στα μέλη που τα συνεισέφεραν.
               
            4.   Η διάλυση που οδηγεί στην οριστική παύση λειτουργίας της LifeWatch υπόκειται στις προθεσμίες που ισχύουν για την αποχώρηση και την απώλεια της ιδιότητας του μέλους, όπως προβλέπεται στο άρθρο 5 παράγραφοι 1, 2 και 6.
      5.   Η ΚΕΕΥ LifeWatch παύει να υφίσταται από την ημερομηνία κατά την οποία η Ευρωπαϊκή Επιτροπή δημοσιεύει τη σχετική ανακοίνωση στην Επίσημη Εφημερίδα της Ευρωπαϊκής Ένωσης.
      Άρθρο 14
      Πόροι, δημοσιονομικές αρχές, ευθύνη και ασφάλιση
      3.   Η ΚΕΕΥ LifeWatch ευθύνεται για τα χρέη της. Τα μέλη δεν είναι αλληλέγγυα υπεύθυνα για τα χρέη της ΚΕΕΥ LifeWatch. Η ευθύνη των μελών για τα χρέη της ΚΕΕΥ LifeWatch περιορίζεται στις αντίστοιχες συνεισφορές τους.
      ΚΕΦΑΛΑΙΟ 6
      
         ΠΟΛΙΤΙΚΕΣ
      
      Άρθρο 15
      Πρόσβαση στις εγκαταστάσεις υποδομής της ΚΕΕΥ LifeWatch και πολιτικές διάδοσης
      1.   Η ΚΕΕΥ LifeWatch διευκολύνει την έρευνα και τη μάθηση και δεν περιορίζει την πρόσβαση σε διαθέσιμα δεδομένα και αλγορίθμους, εκτός εάν αυτό προσκρούει σε πιθανούς όρους χρήσης που έχουν συμφωνηθεί εκ των προτέρων με τον (τους) κάτοχο(-ους) τους.
      2.   Η ΚΕΕΥ LifeWatch δημιουργεί και διαχειρίζεται την υποδομή της για την έρευνα στον τομέα της βιοποικιλότητας και των οικοσυστημάτων σε ευρωπαϊκό επίπεδο. Οι παρεχόμενες υπηρεσίες καθορίζονται βάσει απόφασης της γενικής συνέλευσης, η οποία μπορεί να διαχωρίζει τις υπηρεσίες που παρέχονται σε μέλη και σε μη μέλη και στους ερευνητές τους.
      3.   Οι αποφάσεις σχετικά με την ιεράρχηση των ειδικών υπηρεσιών που παρέχει η ΚΕΕΥ LifeWatch λαμβάνονται από τη γενική συνέλευση, λαμβανομένου υπόψη του αποτελέσματος ανεξάρτητης διαδικασίας αξιολόγησης που διενεργείται από το επιστημονικό και τεχνικό γνωμοδοτικό συμβούλιο.
      4.   Σε περίπτωση που η ικανότητα παροχής πρόσβασης περιορίζεται για οικονομικούς και/ή τεχνικούς λόγους, η γενική συνέλευση θέτει σε εφαρμογή, στο πλαίσιο των διαθέσιμων πόρων της, ανταγωνιστικά προγράμματα επιχορηγήσεων ώστε οι επιτυχόντες υποψήφιοι να μπορούν να επωφεληθούν από τις προτεινόμενες ικανότητες. Αιτήσεις που υποβάλλονται από οποιαδήποτε χώρα του κόσμου εξετάζονται από ανεξάρτητες επιτροπές αξιολόγησης, οι οποίες ορίζονται από το εκτελεστικό συμβούλιο κατόπιν προτάσεων του επιστημονικού και τεχνικού γνωμοδοτικού συμβουλίου. Τα προγράμματα επιχορηγήσεων, η διαδικασία αξιολόγησης και τα καθήκοντα που δύναται να ορίζει η γενική συνέλευση πληρούν τις γενικές απαιτήσεις περί επιστημονικής αριστείας και δίκαιων πρακτικών.
      5.   Το εκτελεστικό συμβούλιο μπορεί να προτείνει στη γενική συνέλευση πολιτικές σχετικά με τις απαιτήσεις που αφορούν γενικές ή ad hoc νομικές σχέσεις με τους χρήστες δεδομένων. Παρέχεται πρόσβαση στο ευρύ κοινό, εκτός εάν οι υπηρεσίες ή οι πόροι υπόκεινται στους περιορισμούς των όρων αδειοδότησης που επιβάλλουν οι ιδιοκτήτες. Η ΚΕΕΥ LifeWatch εφαρμόζει τις σχετικές πολιτικές και κανονισμούς της Ευρωπαϊκής Ένωσης.
      6.   Με την επιφύλαξη του άρθρου 3 παράγραφος 2 του κανονισμού (ΕΚ) αριθ. 723/2009, η γενική συνέλευση δύναται να αποφασίσει, με απόλυτη πλειοψηφία, την επιβολή τελών για γενική πρόσβαση συγκεκριμένων κοινοτήτων ή όλων των κοινοτήτων σε σχέση με ειδικές υπηρεσίες που παρέχονται από την ΚΕΕΥ LifeWatch, καθώς και να κατοχυρώσει τα δικά της εργαλεία ή προϊόντα είτε με άδεια κοινής χρήσης είτε υποβάλλοντάς τα σε απαίτηση αδειοδότησης.
      7.   Όσον αφορά την πρόσβαση σε δεδομένα και την πολιτική διάδοσης της ΚΕΕΥ LifeWatch, τηρούνται οι βέλτιστες διεθνείς πρακτικές περί δημόσιων δεδομένων, όπως οι πρακτικές που έχει θεσπίσει η Ευρωπαϊκή Ένωση, και αναγνωρίζονται τα δικαιώματα των κατόχων δεδομένων και αλγορίθμων, λαμβανομένων συγχρόνως πλήρως υπόψη τυχόν συναφών δεοντολογικών ή νομικών ζητημάτων. Η ΚΕΕΥ LifeWatch προάγει την αριστεία στην έρευνα, στη διδασκαλία και στη μάθηση και στηρίζει τη νοοτροπία της «βέλτιστης πρακτικής» μέσω δραστηριοτήτων προώθησης και επιμόρφωσης.
      8.   Η ΚΕΕΥ LifeWatch ενθαρρύνει τους ερευνητές που χρησιμοποιούν την ΚΕΕΥ LifeWatch να δημοσιοποιούν τα αποτελέσματα των ερευνών τους και ζητεί από τους ερευνητές των μελών να καθιστούν τα αποτελέσματά τους διαθέσιμα μέσω της ΚΕΕΥ LifeWatch.
      9.   Η πολιτική διάδοσης προσδιορίζει τις διάφορες ομάδες αποδεκτών και η ΚΕΕΥ LifeWatch χρησιμοποιεί διάφορους διαύλους για να προσεγγίσει τις εν λόγω ομάδες, όπως δικτυακές πύλες, ενημερωτικά δελτία, συναντήσεις εργασίας, συμμετοχή σε συνέδρια, άρθρα σε περιοδικά και στον ημερήσιο Τύπο.
      Άρθρο 16
      Επιστημονικές και τεχνικές αξιολογήσεις
      1.   Η ΚΕΕΥ LifeWatch συγκροτεί επιστημονικό και τεχνικό γνωμοδοτικό συμβούλιο ως ανεξάρτητο όργανο ειδικευμένων επιστημόνων και εμπειρογνωμόνων. Τα καθήκοντά του προτείνονται από το εκτελεστικό συμβούλιο και υποβάλλονται προς έγκριση στη γενική συνέλευση. Τα μέλη του επιστημονικού και τεχνικού γνωμοδοτικού συμβουλίου διορίζονται με θητεία τεσσάρων ετών, με δυνατότητα ανανέωσης. Το επιστημονικό και τεχνικό γνωμοδοτικό συμβούλιο δύναται να εκδίδει συστάσεις προς το εκτελεστικό συμβούλιο. Οι συστάσεις αυτές κοινοποιούνται πλήρως στη γενική συνέλευση, η οποία δύναται να εκδίδει κανόνες εφαρμογής ή κατευθυντήριες γραμμές για την παροχή περαιτέρω καθοδήγησης στο εκτελεστικό συμβούλιο.
      2.   Η γενική συνέλευση μπορεί να εγκρίνει κατάλληλη αποζημίωση για τα καθήκοντα που αναλαμβάνουν τα μέλη του επιστημονικού και τεχνικού γνωμοδοτικού συμβουλίου και των επιτροπών αξιολόγησης.
      3.   Κατά το τέταρτο έτος κάθε πενταετούς περιόδου προγραμματισμού συγκροτείται ad hoc επιτροπή αξιολόγησης, η οποία εξετάζει τις συνολικές επιστημονικές και τεχνικές επιδόσεις της ΚΕΕΥ LifeWatch και διατυπώνει στρατηγικές συστάσεις για την επόμενη πενταετή περίοδο. Τα μέλη της διορίζονται από τη γενική συνέλευση, λαμβανομένων υπόψη των συστάσεων του επιστημονικού και τεχνικού γνωμοδοτικού συμβουλίου. Τα εν λόγω μέλη διορίζονται σε προσωποπαγή βάση, χωρίς να εκπροσωπούνται συγκεκριμένες χώρες ή συγκεκριμένα ιδρύματα.
      Άρθρο 17
      Πολιτικές περί πρόσβασης σε δεδομένα και περί δικαιωμάτων διανοητικής ιδιοκτησίας
      1.   Η ΚΕΕΥ LifeWatch αναγνωρίζει ότι μέρος της αξίας της ως υποδομής βασίζεται στην ενίσχυση των οφελών τα οποία προκύπτουν από τις γνώσεις που τίθενται στη διάθεση του κοινού. Τηρούνται κατά προτεραιότητα οι αρχές της ανοικτής πηγής και της ελεύθερης πρόσβασης.
      2.   Η ΚΕΕΥ LifeWatch παρέχει καθοδήγηση σε ερευνητές προκειμένου να διασφαλίζεται ότι η έρευνα που χρησιμοποιεί υλικό το οποίο είναι προσβάσιμο μέσω της ΚΕΕΥ LifeWatch αναλαμβάνεται εντός πλαισίου στο οποίο αναγνωρίζονται τα δικαιώματα των κατόχων δεδομένων και η ιδιωτική ζωή των ατόμων. Διασφαλίζεται η προέλευση των δεδομένων και, σε περίπτωση εξάρτησης από τη συμβολή εξωτερικών πηγών δεδομένων και/ή άλλων υποδομών, η πολιτική δεδομένων της ΚΕΕΥ LifeWatch διέπεται από συμφωνίες με τους εν λόγω εταίρους σύμφωνα με τις διατάξεις του παρόντος άρθρου και ασκείται από ένα εκ των μελών του εκτελεστικού συμβουλίου που ορίζει η γενική συνέλευση.
      3.   Οι χρήστες και οι πάροχοι υπηρεσιών οι οποίοι έχουν πρόσβαση σε δεδομένα, τεχνογνωσία ή άλλους πόρους που διέπονται από δικαιώματα διανοητικής ιδιοκτησίας και ανήκουν στην ΚΕΕΥ LifeWatch ή παράγονται από αυτή αναγνωρίζουν τα δικαιώματα διανοητικής ιδιοκτησίας και άλλα δικαιώματα των κατόχων που κατοχυρώνονται με πρωτόκολλα ή συμφωνίες υποβολής πληροφοριών και μνημόνια συνεννόησης. Οι χρήστες δεδομένων και οι πάροχοι υπηρεσιών της ΚΕΕΥ LifeWatch πρέπει να επιδεικνύουν δέουσα επιμέλεια ώστε να διασφαλίζεται ότι τα δικαιώματα για τα δεδομένα που τελούν υπό την κατοχή τους υπόκεινται σε κατάλληλη διαχείριση.
      4.   Η ΚΕΕΥ LifeWatch διασφαλίζει ότι οι χρήστες συμφωνούν με τους όρους και τις προϋποθέσεις που διέπουν την πρόσβαση και ότι έχουν θεσπιστεί κατάλληλες ρυθμίσεις ασφάλειας σχετικά με την εσωτερική αποθήκευση και τον χειρισμό.
      5.   Η ΚΕΕΥ LifeWatch δημοσιεύει τις ρυθμίσεις σχετικά με τη διερεύνηση και διευθέτηση καταγγελιών για εσωτερικά επαγγελματικά παραπτώματα, παραβιάσεις της ασφάλειας ή αποκαλύψεις δεδομένων και υπηρεσιών εμπιστευτικού χαρακτήρα που τελούν υπό την κατοχή της.
      Άρθρο 12
      Πολιτικές απασχόλησης
      1.   Η ΚΕΕΥ LifeWatch δεν εισάγει διακρίσεις λόγω φυλής, εθνοτικής καταγωγής, θρησκείας, φύλου, ηλικίας, σωματικής ή διανοητικής αναπηρίας, γενετήσιου προσανατολισμού, οικογενειακής κατάστασης ή γονεϊκής κατάστασης. Η πολιτική αυτή καλύπτει όλα τα δικαιώματα, τα προνόμια και τις δραστηριότητες του προσωπικού. Η ΚΕΕΥ LifeWatch δύναται να ασκεί πολιτικές θετικής δράσης όσον αφορά το γυναικείο προσωπικό και, για τον σκοπό αυτό, η γενική συνέλευση εγκρίνει σχέδιο θετικής δράσης πριν ανακοινωθεί οποιαδήποτε σύμβαση πρόσληψης προσωπικού.
      2.   Ο διευθύνων σύμβουλος ασκεί διοικητική εξουσία επί του προσωπικού και είναι υπεύθυνος για τους όρους απασχόλησης και για κάθε θέση για την οποία εκδίδεται ανακοίνωση πρόσληψης, με την επιφύλαξη των δημοσιονομικών περιορισμών που εγκρίνονται από τη γενική συνέλευση, των κανόνων εφαρμογής, των κατευθυντήριων γραμμών και των αποφάσεων πολιτικής που λαμβάνει η γενική συνέλευση. Εκτός εάν ορίζεται διαφορετικά, ο διευθύνων σύμβουλος δύναται να αναθέτει ειδικά καθήκοντα σε ένα ή περισσότερα μέλη του εκτελεστικού συμβουλίου.
      3.   Οι δραστηριότητες επιλογής, συνέντευξης, πρόσληψης και προαγωγής/υποβιβασμού προσωπικού της ΚΕΕΥ LifeWatch ασκούνται κατά τρόπο συνεπή προς τις αρχές της παραγράφου 1 και τηρούνται οι αρχές και οι περιορισμοί που διέπουν την απασχόληση όπως ορίζονται στους κανόνες εφαρμογής, στις κατευθυντήριες γραμμές ή στις γενικές εντολές ή πολιτικές που εγκρίνονται από τη γενική συνέλευση.
      4.   Οι πολιτικές απασχόλησης που ορίζονται στους κανόνες εφαρμογής βασίζονται στις αρχές και στους όρους που εγκρίνονται από τη γενική συνέλευση και υπόκεινται στις εφαρμοστέες νομοθετικές και κανονιστικές διατάξεις του κράτους μέλους υποδοχής ή στις νομοθετικές διατάξεις της χώρας στην οποία ασκούνται οι δραστηριότητες της ΚΕΕΥ LifeWatch.
      Άρθρο 13
      Πολιτικές περί δημοσίων συμβάσεων και φοροαπαλλαγές
      1.   Όλες οι προσκλήσεις υποβολής προσφορών δημοσιεύονται στον ιστότοπο της ΚΕΕΥ LifeWatch και στην επικράτεια των μελών και των παρατηρητών. Στην ετήσια έκθεση δραστηριοτήτων η ΚΕΕΥ LifeWatch περιλαμβάνει δήλωση των δημόσιων συμβάσεων που έχουν προκηρυχθεί.
      2.   Η γενική συνέλευση εγκρίνει τους κανόνες εφαρμογής περί δημοσίων συμβάσεων στους οποίους ορίζεται το ελάχιστο ποσό άνω του οποίου οι συμβάσεις ανατίθενται μόνον κατόπιν γνωμοδότησης του επιστημονικού και τεχνικού γνωμοδοτικού συμβουλίου.
      3.   Η πολιτική της ΚΕΕΥ LifeWatch περί δημοσίων συμβάσεων βασίζεται στις αρχές της διαφάνειας, της απαγόρευσης διακρίσεων και του ανταγωνισμού, λαμβανομένης υπόψη της ανάγκης να διασφαλίζεται ότι οι προσφορές καλύπτουν τις βέλτιστες τεχνικές και οικονομικές απαιτήσεις και απαιτήσεις παράδοσης, και να παρέχεται ταυτόχρονα στον κλάδο και στους παρόχους υπηρεσιών έγκαιρη ενημέρωση σχετικά με τις απαιτούμενες προδιαγραφές.